Inmaakfabriek se redding verwelkomDie Langeberg- en Ashton-fabriek is vir eers veilig. (Skermgreep: Tiger Brands) Die Vryheidsfront Plus en DA het die redding van die Langeberg- en Ashton-fabriek verwelkom aangesien die sluiting daarvan honderde mense werkloos sou laat. Dié fabriek is die grootste inmaakfabriek in Suid-Afrika. Maroela Media het vroeër berig dat Tiger Brands, wat die aanleg besit, aangekondig het dat bedrywighede by die aanleg verleng word. Dit beteken dat die fabriek en 4 550 werkgeleenthede voorlopig veilig is – al is dit net vir die volgende seisoen. Die aankondiging kom nadat Tiger Brands sy werkers, produsente en kliënte in Junie ingelig het dat hy met ŉ 60 dae lange konsultasietydperk begin het met die oog daarop om die fabriek op Ashton, ŉ klein Wes-Kaapse dorpie, te sluit. “Tiger Brands het nou ŉ lewenslyn van ŉ jaar gebied om die verkoop van dié fabriek te finaliseer. Die sluiting van die fabriek sou ŉ kruppelende ekonomiese effek op die Langeberg-streek gehad het,” het Johnny Steenkamp, VF-raadslid vir die Langeberg- plaaslike munisipaliteit, gesê. “Die geleentheid is nou geskep vir behoorlike onderhandelings en beplanning om ’n nuwe eienaar vir die fabriek te vind.” Die party sê hy is ook bly dat hy ŉ rol in dié redding kon speel. “Die VF Plus kon daarin slaag om sekere beleggers in kontak met produsente van die ingelegde produk te bring en verwag ŉ positiewe uitkoms in die onderhandelings om die fabriek se voortbestaan te verseker. Die VF Plus gee om vir gemeenskappe en besef die erns van werkloosheid in Suid-Afrika.” Die DA in die Wes-Kaap sê die ooreenkoms wat tussen Tiger Brands, geraakte werknemers, georganiseerde arbeid en ander belanghebbendes bereik is om die aanleg vir nog ŉ jaar oop te hou, baan die weg vir ŉ meer permanente oplossing deur die verkoop van die aanleg. Belangstellende partye sal sodoende genoeg tyd hê om die nodige kapitaal bymekaar te kry. “Ons land word deur wydverspreide ekonomiese uitdagings in die gesig gestaar wat beteken dat ons nie kan bekostig om enige bestaande werkgeleenthede te verloor nie,” het Gillion Bosman, DA-parlementslid, gesê. “Die ooreenkoms om die Ashton-inmaakfabriek oop te hou moet as ŉ reuseoorwinning vir werkers gesien word, wat nou vir die volgende jaar ekonomiese stabiliteit sal hê.” Bosman sê die party beskou werk as ŉ bron van waardigheid. “Ons hoop dat ŉ permanente oplossing om die fabriek oop te hou en werkers se werk te verseker in die volgende jaar gevind kan word.”